b"\n_START_ARTICLE_\nThecodont\n_START_PARAGRAPH_\nThecodont (af gr. theke 'd\xc3\xa6kke, hylster' og odous 'tand', gen. odontos) er en ikke-naturlig sl\xc3\xa6gtskabsgruppe af krybdyr inden for Archosauria. De fandtes fra Sen Perm til sidst i Trias (250-210 mio. \xc3\xa5r f\xc3\xb8r nu) og udg\xc3\xb8r en stamgruppe til nulevende krokodiller og disses fossile sl\xc3\xa6gtninge, pterosaurer (flyve\xc3\xb8gler) og dinosaurer. Navnet hentyder til, at t\xc3\xa6nderne sidder i enkelte gruber i k\xc3\xa6berne og ikke blot p\xc3\xa5 knoglen som hos Lepidosauria (fx den nulevende tuatara)._NEWLINE_Ligesom krokodiller havde flere grupper forbenede plader langs ryggen, hos visse udviklet til et veritabelt panser, og de fleste former var firbenede landdyr. Rauisuchierne, der er besl\xc3\xa6gtede med moderne krokodiller, udviklede opret gang uafh\xc3\xa6ngigt af dinosaurerne, ved at b\xc3\xa6kkenet udviklede en kam, der hang ud over l\xc3\xa5rbenets hoved; et meget us\xc3\xa6dvanligt arrangement. P\xc3\xa5 n\xc3\xa6r visse aetosaurer, fx Stagonolepis (220 mio. \xc3\xa5r f\xc3\xb8r nu), der nok mest \xc3\xa5d planter, var thecodonterne formentlig k\xc3\xb8d\xc3\xa6dere."